เพื่อน(ไม่)สนิท

เพื่อน(ไม่)สนิท () เป็นภาพยนตร์ไทยแนวตลกดราม่าเล่าเกี่ยวกับเรื่องราวของวัยรุ่น ความฝัน และหนังสั้น สร้างโดย จีดีเอช ห้าห้าเก้า และเฮาส์ตันฟิล์มแบงค็อก กำกับภาพยนตร์โดย อัตตา เหมวดี อำนวยการสร้างโดยวรรณฤดี พงษ์สิทธิศักดิ์ และนัฐวุฒิ พูนพิริยะ จากภาพยนตร์ฉลาดเกมส์โกง นำแสดงโดย อันโทนี่ บุยเซอเรท์, พิสิฐพล เอกพงศ์พิสิฐ, ธิติยา จิระพรศิลป์, ธนกร ติยานนท์ และ ณัฐทิชา จันทรวารีเลขา กำหนดฉายวันที่ 26 ตุลาคม พ.ศ. 2566

เพื่อน(ไม่)สนิทยังได้รับเลือกจากสมาพันธ์สมาคมภาพยนตร์แห่งชาติเป็นตัวแทนภาพยนตร์ไทยเข้าชิงรางวัลออสการ์ ครั้งที่ 96 ในสาขาภาพยนตร์ต่างประเทศยอดเยี่ยม ซึ่งจะมีขึ้นในปี พ.ศ. 2567 ณ นครลอสแอนเจลิส ประเทศสหรัฐอเมริกา

เรื่องย่อ 
เป้ เด็ก ม.6 ที่กำลังถูกพ่อกดดันในการสอบเข้ามหาวิทยาลัย ได้รู้ข่าวการรับนักศึกษาเข้าเรียนโดยการทำหนังสั้นส่งประกวด เขาจึงเกิดไอเดียในการนำเรื่องของ โจ เพื่อน(ไม่)สนิทที่นั่งโต๊ะติดกัน แต่ดันโชคร้ายเสียชีวิตจากอุบัติเหตุ มาทำเป็นหนังสั้นด้วยความเชื่อที่ว่า "ทำหนังเกี่ยวกับคนที่จากไป ยังไงแม่งก็ซึ้ง" แต่เรื่องก็ไม่ง่ายอย่างที่คิด เพราะเป้ไม่มีความรู้เกี่ยวกับการทำหนังเลย แถมยังเจออุปสรรคจาก โบเก้ เพื่อนสนิทตัวจริงของโจ ที่โชว์สปิริตเสนอตัว ขอมาช่วยทำหนังสั้นเรื่องนี้แบบที่เป้ไม่รู้ว่าจะปฏิเสธยังไงดี ภารกิจในการทำหนังสั้นที่มีอนาคตของเป้เป็นเดิมพันจึงเริ่มต้นขึ้น โดยได้รับความช่วยเหลือจากคณะเด็กเนิร์ดหนังประจำห้องโสต ท่ามกลางการรับรู้ของคนทั้งโรงเรียนและแรงกดดันจากครอบครัวของโจ ที่เฝ้ารอชมผลงานหนังสั้นสุดประทับใจของคนที่จากไป แต่ในเวลาเดียวกัน การถ่ายหนังสั้นให้เพื่อนไม่สนิทของเป้ครั้งนี้ กลับทำให้เขาได้ค้นพบ ความลับ อะไรบางอย่างที่โจซ่อนเอาไว้ ซึ่งอาจจะกระทบต่อความทรงจำ และก้อนความสัมพันธ์ที่อยู่ในใจ ซึ่งพวกเขาเคยมีให้เพื่อนคนสำคัญคนนี้ไปตลอดกาล

นักแสดง 
รายชื่อนักแสดงนำ

 อันโทนี่ บุยเซอเรท์
 พิสิฐพล เอกพงศ์พิสิฐ
 ธิติยา จิระพรศิลป์
 ธนกร ติยานนท์ 
 ณัฐทิชา จันทรวารีเลขา

เพลงประกอบ 

 เพลง "เพื่อน(ไม่)สนิท" โดย กรณิศ เล้าสุบินประเสริฐ, วชิรากร รักษาสุวรรณ , ณัฐเอก ทอนสูงเนิน , ฐาปนา จงกลรัตนาภรณ์ , พิมพ์มาดา ใจสักเสริญ และ ธันวา เกตุสุวรรณ

 เพลง "เพลงของเพื่อน" โดย เรโทรสเปกต์

อ้างอิง 

ภาพยนตร์ไทย
ภาพยนตร์ที่ออกฉายในปี พ.ศ. 2566
ภาพยนตร์ไทยที่ออกฉายในปี พ.ศ. 2566
ภาพยนตร์โดยจีดีเอช
ภาพยนตร์ตลก